ਵਣਜ ਤੇ ਉਦਯੋਗ ਮੰਤਰਾਲਾ
ਜੈੱਮ  ਨੇ ਚੰਡੀਗੜ੍ਹ ਵਿੱਚ 'ਵਿਕਰੇਤਾ ਸੰਵਾਦ' ਦਾ ਆਯੋਜਨ ਕੀਤਾ, ਵਿਕਰੇਤਾਵਾਂ ਨੇ ਜੈੱਮ ਪੋਰਟਲ ਜ਼ਰੀਏ ਲੈਣ-ਦੇਣ ਦੇ ਆਪਣੇ ਅਨੁਭਵ 'ਤੇ ਖੁਸ਼ੀ ਪ੍ਰਗਟ ਕੀਤੀ
ਵਿਕਰੇਤਾ ਸੰਵਾਦ: ਜੈੱਮ ਪੋਰਟਲ ਦੀਆਂ ਨਵੀਆਂ ਵਿਸ਼ੇਸ਼ਤਾਵਾਂ ਅਤੇ ਕਾਰਜਕੁਸ਼ਲਤਾ ਬਾਰੇ ਵਿਕਰੇਤਾਵਾਂ ਵਿੱਚ ਜਾਗਰੂਕਤਾ ਪੈਦਾ ਕਰਨ ਲਈ ਇੱਕ ਦੇਸ਼ ਵਿਆਪੀ ਚਰਚਾ
ਗਵਰਨਮੈਂਟ ਈ-ਮਾਰਕੀਟਪਲੇਸ  ਸਰਕਾਰ ਲਈ ਔਨਲਾਈਨ ਮਾਰਕੀਟਿੰਗ ਦੀ ਸੁਵਿਧਾ ਪ੍ਰਦਾਨ ਕਰ ਰਿਹਾ ਹੈ ਅਤੇ ਸਥਾਨਕ ਸਰੋਤਾਂ ਤੋਂ ਚੀਜ਼ਾਂ ਦੀ ਖਰੀਦ ਨੂੰ ਉਤਸ਼ਾਹਿਤ ਕਰਨ ਵਿੱਚ ਵੀ ਮਦਦ ਕਰ ਰਿਹਾ ਹੈ
ਸਰਕਾਰੀ ਈ-ਮਾਰਕੀਟਪਲੇਸ  ਪੋਰਟਲ ਨੇ ਅੱਜ ਚੰਡੀਗੜ੍ਹ ਵਿਖੇ ਪ੍ਰੈਸ ਇਨਫਰਮੇਸ਼ਨ ਬਿਊਰੋ ਚੰਡੀਗੜ੍ਹ ਦੇ ਸਹਿਯੋਗ ਨਾਲ ਇੱਕ ਵਿਕਰੇਤਾ ਸੰਵਾਦ ਦਾ ਆਯੋਜਨ ਕੀਤਾ। 'ਸੈਲਰ ਸੰਵਾਦ' ਦਾ ਆਯੋਜਨ ਜੈੱਮ ਵਿਕਰੇਤਾਵਾਂ ਨਾਲ ਗੱਲਬਾਤ ਕਰਨ ਅਤੇ ਉਨ੍ਹਾਂ ਨੂੰ ਨਵੀਆਂ ਜੈੱਮ ਵਿਸ਼ੇਸ਼ਤਾਵਾਂ ਅਤੇ ਕਾਰਜਕੁਸ਼ਲਤਾਵਾਂ ਬਾਰੇ ਜਾਣੂ ਕਰਵਾਉਣ ਦੇ ਉਦੇਸ਼ ਨਾਲ ਕੀਤਾ ਗਿਆ ਸੀ ਜੋ ਉਨ੍ਹਾਂ ਨੂੰ ਪੋਰਟਲ 'ਤੇ ਕੰਮ ਕਰਨ ਲਈ ਅਨੁਕੂਲ ਬਣਾਉਂਦੇ ਹਨ। ਸੰਵਾਦ ਦੁਆਰਾ, ਇਹ ਵੀ ਯੋਜਨਾ ਬਣਾਈ ਗਈ ਹੈ ਕਿ ਇਹ ਵਿਕਰੇਤਾ ਆਪਣੇ ਤਜ਼ਰਬਿਆਂ ਬਾਰੇ ਗੱਲ ਕਰਨ ਅਤੇ ਸਿੱਖਣ ਅਤੇ ਪ੍ਰੇਰਿਤ ਹੋਣ ਲਈ ਦੂਜਿਆਂ ਨਾਲ ਸਾਂਝਾ ਕਰਨ।
ਚੰਡੀਗੜ੍ਹ ਵਿਖੇ ਆਯੋਜਿਤ ਵਿਕਰੇਤਾ ਸੰਮੇਲਨ ਵਿੱਚ ਪੰਜਾਬ ਭਰ ਦੇ 15 ਵਿਕਰੇਤਾਵਾਂ ਨੇ ਭਾਗ ਲਿਆ।
ਜੈੱਮ ਦੇ ਡਾਇਰੈਕਟਰ  ਸ਼੍ਰੀ ਵਿਨੀਤ ਬਾਂਸਲ ਨੇ ਵਿਕਰੇਤਾਵਾਂ ਨਾਲ ਗੱਲਬਾਤ ਕੀਤੀ ਅਤੇ ਪੋਰਟਲ ਨਾਲ ਸਬੰਧਤ ਉਨ੍ਹਾਂ ਦੀਆਂ ਸਮੱਸਿਆਵਾਂ ਦੇ ਹੱਲ ਲਈ ਸੁਝਾਅ ਦਿੱਤੇ। ਸ਼੍ਰੀ ਪੁਨੀਤ ਕੁਮਾਰ, ਬਿਜ਼ਨਸ ਫੈਸੀਲੀਟੇਟਰ  ਅਤੇ ਸ਼੍ਰੀ ਨਵੀਨ ਜੋਸ਼ੀ, ਬਿਜ਼ਨਸ ਫੈਸੀਲੀਟੇਟਰ  ਨੇ ਵੀ ਭਾਗ ਲੈਣ ਵਾਲੇ ਵਿਕਰੇਤਾਵਾਂ ਅਤੇ ਮੀਡੀਆ ਨਾਲ ਗੱਲਬਾਤ ਕੀਤੀ। ਜੈੱਮ ਨੇ ਆਪਣੇ ਈ-ਪੋਰਟਲ ਰਾਹੀਂ ਸੇਵਾਵਾਂ ਲਈ ਸਮੁੱਚੀ ਸਕਾਰਾਤਮਕ ਅਤੇ ਉਤਸ਼ਾਹਜਨਕ ਪ੍ਰਤੀਕਿਰਿਆ ਪ੍ਰਾਪਤ ਕੀਤੀ। ਐਡੀਸ਼ਨਲ ਡਾਇਰੈਕਟਰ ਜਨਰਲ  ਸ਼੍ਰੀ ਰਾਜਿੰਦਰ ਚੌਧਰੀ ਨੇ ਸਰਕਾਰ ਲਈ ਔਨਲਾਈਨ ਮਾਰਕੀਟਿੰਗ ਦੀ ਸੁਵਿਧਾ ਦੇਣ ਅਤੇ ਜੈੱਮ ਦੁਆਰਾ ਵੇਚੀਆਂ ਜਾਣ ਵਾਲੀਆਂ ਸਥਾਨਕ ਤੌਰ 'ਤੇ ਸਰੋਤਾਂ ਦੀਆਂ ਵਸਤੂਆਂ ਨੂੰ ਉਤਸ਼ਾਹਿਤ ਕਰਨ ਵਿੱਚ ਜੈੱਮ ਦੀ ਭੂਮਿਕਾ ਨੂੰ ਵੀ ਉਜਾਗਰ ਕੀਤਾ। ਉਨ੍ਹਾਂ ਭਰੋਸਾ ਪ੍ਰਗਟਾਇਆ ਕਿ ਜੈੱਮ ਅਧਿਕਾਰੀਆਂ ਅਤੇ ਵਿਕਰੇਤਾਵਾਂ ਦਰਮਿਆਨ ਅਜਿਹੀ ਸਿੱਧੀ ਗੱਲਬਾਤ ਉਨ੍ਹਾਂ ਦੀਆਂ ਸ਼ਿਕਾਇਤਾਂ ਦੇ ਨਿਪਟਾਰੇ ਅਤੇ ਉਨ੍ਹਾਂ ਦੇ ਸੁਝਾਵਾਂ 'ਤੇ ਤੁਰੰਤ ਕਾਰਵਾਈ ਕਰਨ ਵਿੱਚ ਮਦਦ ਕਰੇਗੀ।
ਕੁਝ ਵਿਕਰੇਤਾਵਾਂ ਨੇ ਜੈੱਮ ਪੋਰਟਲ ਜ਼ਰੀਏ ਵੇਚਣ ਦੇ ਆਪਣੇ ਨਿੱਜੀ ਅਨੁਭਵ ਵੀ ਸਾਂਝੇ ਕੀਤੇ। ਉਨ੍ਹਾਂ ਨੇ ਸਰਕਾਰੀ ਕਾਰੋਬਾਰ ਲਈ ਪਾਰਦਰਸ਼ੀ ਅਤੇ ਦਕਸ਼ ਤਰੀਕੇ ਨਾਲ ਲੈਣ-ਦੇਣ ਕਰਨ ਦਾ ਮੌਕਾ ਮਿਲਣ 'ਤੇ ਖੁਸ਼ੀ ਜ਼ਾਹਰ ਕੀਤੀ।
ਐਡੀਸ਼ਨਲ ਡਾਇਰੈਕਟਰ ਜਨਰਲ  ਸ਼੍ਰੀ ਰਾਜਿੰਦਰ ਚੌਧਰੀ ਚੰਡੀਗੜ੍ਹ ਵਿੱਚ ਵਿਕਰੇਤਾ ਸੰਵਾਦ ਦੌਰਾਨ ਵਿਕਰੇਤਾਵਾਂ ਅਤੇ ਮੀਡੀਆ ਨਾਲ ਗੱਲਬਾਤ ਕਰਦੇ ਹੋਏ।
ਜੈੱਮ ਦੇ ਡਾਇਰੈਕਟਰ  ਸ਼੍ਰੀ ਵਿਨੀਤ ਬਾਂਸਲ ਇੰਟਰਐਕਟਿਵ ਸੈਸ਼ਨ ਦੌਰਾਨ ਵਿਕਰੇਤਾਵਾਂ ਨਾਲ ਗੱਲਬਾਤ ਕਰਦੇ ਹੋਏ। ਸ਼੍ਰੀ ਪੁਨੀਤ ਕੁਮਾਰ, ਬਿਜ਼ਨਸ ਫੈਸੀਲੀਟੇਟਰ  ਅਤੇ ਸ਼੍ਰੀ ਨਵੀਨ ਜੋਸ਼ੀ, ਬਿਜ਼ਨਸ ਫੈਸੀਲੀਟੇਟਰ  ਵੀ ਉਨ੍ਹਾਂ ਦੇ ਨਾਲ ਹਨ।
ਜੈੱਮ ਪੋਰਟਲ ਦਾ ਪਿਛੋਕੜ
ਜੈੱਮ ਨੂੰ ਮਾਣਯੋਗ ਪ੍ਰਧਾਨ ਮੰਤਰੀ ਦੇ ਵਿਜ਼ਨ ਦੇ ਹਿੱਸੇ ਵਜੋਂ 9 ਅਗਸਤ 2016 ਨੂੰ ਲਾਂਚ ਕੀਤਾ ਗਿਆ ਸੀ। ਜੈੱਮ ਜਨਤਕ ਖਰੀਦ ਨੂੰ ਮੁੜ ਪਰਿਭਾਸ਼ਿਤ ਕਰਨ ਲਈ ਜਾਣਿਆ ਜਾਂਦਾ ਹੈ ਅਤੇ ਸਰਕਾਰੀ ਖਰੀਦਦਾਰਾਂ ਅਤੇ ਪਬਲਿਕ ਸੈਕਟਰ ਦੇ ਅਦਾਰਿਆਂ ਦੁਆਰਾ ਖਰੀਦ ਦੇ ਤਰੀਕੇ ਵਿੱਚ ਇੱਕ ਬੁਨਿਆਦੀ ਤਬਦੀਲੀ ਲਿਆਉਣ ਦੇ ਸਮਰੱਥ ਹੋਇਆ ਹੈ। ਜੈੱਮ ਸੰਪਰਕ ਰਹਿਤ, ਕਾਗਜ਼ ਰਹਿਤ ਅਤੇ ਨਕਦੀ ਰਹਿਤ ਹੈ ਅਤੇ ਇਹ ਤਿੰਨ ਥੰਮ੍ਹਾਂ ਦਕਸ਼ਤਾ, ਪਾਰਦਰਸ਼ਤਾ ਅਤੇ ਸ਼ਮੂਲੀਅਤ 'ਤੇ ਖੜ੍ਹਾ ਹੈ।
ਜੈੱਮ ਨੇ ਵਿੱਤੀ ਸਾਲ 21-22 ਵਿੱਚ ਇੱਕੋ ਹੀ ਵਿੱਤੀ ਸਾਲ ਵਿੱਚ 1 ਲੱਖ ਕਰੋੜ ਰੁਪਏ ਦੀ ਖਰੀਦ ਮੁੱਲ ਦਾ ਮੀਲ ਪੱਥਰ ਪਾਰ ਕੀਤਾ ਹੈ। ਕੁੱਲ ਮਿਲਾ ਕੇ, ਜੈੱਮ ਨੇ 3.02 ਲੱਖ ਕਰੋੜ ਰੁਪਏ ਤੋਂ ਵੱਧ ਦੇ 1 ਕਰੋੜ ਤੋਂ ਵੱਧ ਲੈਣ-ਦੇਣ ਦੀ ਸੁਵਿਧਾ ਮੁਹੱਈਆ ਕੀਤੀ ਹੈ। ਇਹ ਦੇਸ਼ ਭਰ ਦੇ ਖਰੀਦਦਾਰਾਂ ਅਤੇ ਵਿਕਰੇਤਾਵਾਂ ਸਮੇਤ ਸਾਰੇ ਹਿਤਧਾਰਕਾਂ ਦੇ ਸਹਿਯੋਗ ਨਾਲ ਹੀ ਸੰਭਵ ਹੋਇਆ ਹੈ।
ਜੈੱਮ ਦੇ ਖਰੀਦਦਾਰ ਅਧਾਰ ਵਿੱਚ ਦੇਸ਼ ਭਰ ਦੇ ਸਾਰੇ ਕੇਂਦਰੀ ਅਤੇ ਰਾਜ ਸਰਕਾਰਾਂ ਦੇ ਵਿਭਾਗਾਂ, ਸਹਿਕਾਰੀ ਸੰਸਥਾਵਾਂ ਅਤੇ ਪਬਲਿਕ ਸੈਕਟਰ ਦੇ ਅਦਾਰਿਆਂ, ਮਹਿਲਾ ਉੱਦਮੀਆਂ, ਸਵੈ-ਸਹਾਇਤਾ ਸਮੂਹਾਂ ਅਤੇ ਸੂਖਮ, ਛੋਟੇ ਅਤੇ ਦਰਮਿਆਨੇ ਉੱਦਮਾਂ  ਦੇ ਵਿਕਰੇਤਾ ਸ਼ਾਮਲ ਹਨ। ਗੌਰਤਲਬ ਗੱਲ ਹੈ ਕਿ, 62 ਹਜ਼ਾਰ ਰਜਿਸਟਰਡ ਸਰਕਾਰੀ ਖਰੀਦਦਾਰ ਅਤੇ 50.90 ਲੱਖ ਵਿਕਰੇਤਾ ਅਤੇ ਸੇਵਾ ਪ੍ਰਦਾਤਾ ਜੈੱਮ ਸੰਚਾਲਨ ਦੇ ਆਕਾਰ ਅਤੇ ਪੈਮਾਨੇ ਦੀ ਤਸਦੀਕ ਹਨ। ਵਰਤਮਾਨ ਵਿੱਚ, ਜੈੱਮ ਪੋਰਟਲ 'ਤੇ ਲਗਭਗ 300 ਸੇਵਾ ਸ਼੍ਰੇਣੀਆਂ ਅਤੇ 10000+ ਤੋਂ ਵੱਧ ਉਤਪਾਦ ਸ਼੍ਰੇਣੀਆਂ ਉਪਲਬਧ ਹਨ।